শুভেন্দু বিশ্বাস

শুভেন্দু বিশ্বাস ( জন্ম: ৮ অক্টোবর ১৯৪২)  হলেন একজন ভারতীয় বাঙালি  হরবোলা শিল্পী। মৃলত  পশ্চিমবঙ্গের এই পরিবেশন শিল্পকলাকে বাঁচিয়ে রাখতে আপ্রাণ চেষ্টা করে চলেছেন তিনি।

জন্ম ও প্রারম্ভিক জীবন
শুভেন্দু বিশ্বাসের জন্ম ১৯৪২ খ্রিস্টাব্দের ৮ অক্টোবর ব্রিটিশ ভারতের অধুনা  বাংলাদেশের কুষ্টিয়া  কুমারখালি উপজেলার গড়াই নদীর পাড়ের 
বাটিকামারা গ্রামে। পিতা বিষ্ণুপদ বিশ্বাস ছিলেন একজন চিকিৎসক যিনি সেসময়ে কুমারখালির শহরতলির বাটিকামারায় একটি অবৈতনিক প্রাথমিক বিদ্যালয় গড়ে তুলতে বিশেষ ভূমিকা নেন। শুভেন্দুর গৃহকর্ত্রী মাতা ছিলেন মনমোহিনী বিশ্বাস। ছয় বৎসর বয়সে তিনি পিতামাতার সাথে ভারতে চলে আসেন এবং পশ্চিমবঙ্গের খড়গপুরের মালঞ্চে বসবাস করতে থাকেন। ছোট থেকেই শুভেন্দু  গান করতে ভালবাসতেন আর স্বাভাবিক ভাবেই তবলা বাদন ও থিয়েটারের প্রতি আগ্রহ ছিল তার। কমিক চরিত্রে অভিনয় এবং শব্দ বাছাই ও অনুকরণে তার ঝোঁক ছিল বেশি।  মালঞ্চের স্থানীয় বিদ্যালয় হতে বিদ্যালয়ের পাঠশেষে ঝাড়গ্রাম থেকে টেকনিক্যাল এডুকেশন শেষ করেন। পরে কাশীপুরের রাইফেল ফ্যাক্টরীতে পাঁচ বছরের ইঞ্জিনিয়ারিং-এর শিক্ষানবিশ প্রশিক্ষণ নেন। 'কাশীপুর গান অ্যান্ড শেল ফ্যাক্টরি'তে এক বছরের ট্রেনিং-এর পর ওখানেই নিযুক্ত হন। ষাটের দশকের শেষ সময় হতে তিনি উত্তর কলকাতার ডানলপ এলাকায় বসবাস করতে থাকেন। পাশাপাশি শুভেন্দু তবলাবাদনসহ সঙ্গীত চর্চায় লিপ্ত থাকেন। নানা সাংস্কৃতিক অনুষ্ঠানে বিশেষকরে ছোটদের আনন্দদানে হাস্যকৌতুক এবং নানা মজার বিষয় পরিবেশনে অংশ নেন। তিনি হাস্যকৌতুক শেখেন জহর রায় ও  সুনীল চক্রবর্তীর কাছে এবং হরবোলা শেখেন প্রখ্যাত হরবোলা  রবীন ভট্টাচার্যের কাছে।

পরিবেশনা
১৯৭০ খ্রিস্টাব্দে কলকাতার মহাজাতি সদনে আয়োজিত এক সাংস্কৃতিক অনুষ্ঠানে দর্শকদের বিশেষকরে ছোটদের অস্থিরতা দূর করতে তবলাবাদক হিসাবে উপস্থিত শুভেন্দুর ডাক পড়ে। পশু-পাখি এবং অন্যান্য শব্দের অনুকৃতি তৈরিতে পারদর্শী তিনি কুকুর, বিড়ালের নানা ডাক অনুকরণ করে ছোটদের বিনোদন পরিবেশন করেন। অনুষ্ঠান শেষে  স্বপনবুড়োর পরামর্শে শুভেন্দু প্রথমবার দিল্লি যান নাটকে জীব জন্তুর ডাক সংযোজন করতে। সেখানে বেশ কয়েকটি অনুষ্ঠানে ১০-১৫ মিনিটে বাঘের ডাকসহ জীব জন্তুর ডাত শুনিয়ে স্তম্ভিত করেন দর্শকদের এবং সপ্রশংস পরিচিতি লাভ করেন।  ১৯৭২ খ্রিস্টাব্দে কলকাতার  আকাশবাণীতে অডিশন দিয়ে শিশুমহল অনুষ্ঠানে গল্প বলার সময়ে হরবোলা  করতেন। ১৯৭৭ খ্রিস্টাব্দে কলকাতা দূরদর্শনে প্রথম অনুষ্ঠান করেন। সত্তরের দশকে তিনি হরবোলা পরিবেশনে সারা দেশ ভ্রমণ করেন। তাছাড়াও হরবোলা নিয়ে গেছেন জাপান, হংকংসহ বহু দেশে। 

১৯৮৯ খ্রিস্টাব্দে জাপানের তোয়ামা আন্তর্জাতিক যুব উৎসবে হরবোলা পরিবেশন করেন। পরিবেশনার সময় জাপানী দর্শকদের জন্য তার উপস্থাপনার বিষয় রবীন্দ্র বিশেষজ্ঞ কাজুও আজুমা অনুবাদ করেন। 

হরবোলা পরিবেশনে জীবজন্তু, পশুপাখির ডাক, রেডিওর চ্যানেল পরিবর্তনের সময়ের শব্দ, বিয়েবাড়ির সানাই ছাড়াও নানা বিষয়বস্তুর ভূমিকায় সাধারণত রাখেন- 'মাঙ্গলিকী', 'ওয়ার্কশপ', 'প্রহরী', 'যুদ্ধ নয়,' 'শান্তি চাই', 'বন্যা', 'গুগাবাবা' ইত্যাদি।

পুরস্কার ও সম্মাননা

জাপানের তোয়েমা থিয়েটার ফেস্টিভ্যালে হরবোলা পরিবেশন করে লাভ করেন স্বর্ণপদক।
১৯৮৭ খ্রিস্টাব্দে চণ্ডীগড় সঙ্গীত নাটক আকাদেমি তাকে হরবোলা প্রতিভার স্বীকৃতিস্বরূপ বিশেষ পুরস্কারে সম্মানিত করে। 
কানাডার ক্যালগারি বিশ্ববিদ্যালয় তার পারদর্শিতার জন্য সম্মানিত করে। 

বর্তমান সময়ে আধুনিক প্রযুক্তির অভাবনীয় অগ্রগতির ফলে অন্যান্য বহু পেশার সাথে হরবোলাদের শৈল্পিক পেশা যাতে হারিয়ে না যায় সেজন্য শুভেন্দু বিশ্বাস আপ্রাণ চেষ্টা করছেন। নিজের কলকাতার টবিন রোড়ের বাড়িতে ১৯৮৫ খ্রিস্টাব্দে গড়েছেন পশ্চিমবঙ্গ হরবোলা অ্যাকাডেমি। হরবোলা  সুনীল আদকের ন্যায় শুভেন্দুও প্রশিক্ষণের জন্য রচনা করেছেন হরবোলা শিক্ষা ও নাট্যশিল্পের প্রয়োগ শীর্ষক গ্রন্থ। তিনিও আশা করেন আগামী প্রজন্মের মাঝে পশ্চিমবঙ্গের এই পরিবেশন শিল্পকলা বেঁচে থাকবে।

তথ্যসূত্র 

১৯৪২-এ জন্ম
জীবিত ব্যক্তি
কুষ্টিয়া জেলার ব্যক্তি
হরবোলা 
পরিবেশন শিল্পী
ভারতে পরিবেশন শিল্পকলা